text: Politiet noterer mange for at vende på motorvej
  23 januar 2018 kl. 08.11
  Sydøstjyllands Politi advarer bilister, der sidder i den rekordlange kø ved Hedensted, mod at vende på motorvejen. Det koster som minimum et klip.
  Nogle bilister, der har siddet i den rekordlange kø ved Hedensted siden klokken 05.00 tirsdag morgen, er begyndt at vende og køre mod kørselsretningen i nordgående retning. Det advarer politiet kraftigt imod.
  Jesper Duus, vagtchef, Sydøstjyllands Politi: "Vi er derude og noterer bilister i en lind strøm."
  - Vi er derude og noterer bilister i en lind strøm, og det koster som minimum et klip i kørekortet at køre i den forkerte retning på motorvejen, siger vagtchef Jesper Duus fra Sydøstjyllands Politi til TV SYD.
  - Politiet har hjulpet mange bilister til at komme af motorvejen, men det er altså ikke noget, man skal gøre på egen hånd, siger han.
  200 meter midterafspærring skal repareres, og der skal fjernes olie, så det varer endnu et par timer, inden motorvejen bliver åbnet igen.
  
  